Daoust hag eveshaat a reer mat atav ouzh al lec'h dalc'het er vuhez gant yezh ar c'havell ? Ha n'eo ket gant douster he gerioù eo ez omp bet luskellet ez-vihan ? Ha n'eo ket ganti hon eus gellet reiñ da c'houzout d'an dud all hor soñjoù kuzhetañ, hon trivliadoù tenerañ, hor fromoù krenvañ ? Tristat tonkadur hon hini, ma teufemp a-daol-trumm da goll hon envor, da vezañ evel disrannet diouzh kevredigezh an dud ! Ha ne vefe ket gwelloc'h c'hoazh dall ? Ur yezh ? Bez' ez eo an alc'houez hud a zigor deomp ene hor c'henseurted; bez' ez eo ar c'hoar burzhudus enskrivet warnañ prederioù donañ, esmaeoù haelañ hor c'hentadoù ; bez' ez eo un eil skrivadur eus ene an den.